前行路難馮公嶺作
作者：李洪
朝代：宋

paragraphs: 君不見馮公之嶺摩蒼天，危梁峻坂相屬聯。
樵夫跬步不得上，仰視懸石勢欲顛。
下有飛泉瀉鳴瀑，舂撞嵓竇匯山麓。
飛流濺沫冰雪寒，蘿蔦荒林猿狖伏。
傍穿鳥道人蹤絕，怪石虎踞蒼崖裂。
捫參歷井路屈盤，九折羊腸車軸折。
如何年少遠遊子，擔簦躡屩來過此。
或欲挾策干君王，亦有辭家遠從仕。
馬痡僕倦棲茅屋，夜汲巖泉燃楚竹。
賜璧封侯事渺茫，塗窮未免阮生哭。
遐想太古開闢初，地隔東甌擅一隅。
山腰鑿石自何代，要令海宇同車書。
不知馮公亦何者，姓名宛與茲山俱。
我行適當三伏間，霪霖積潦行路難。
家住太湖三萬頃，烟波回想洞庭山。